Document ID: /roh_data/filtered/fineweb-2-filterrobots_roh.jsonl.gz/10281

Suenter che l’organisaziun che coordinescha las activitads politicas en chaussa turissem ha fatg naufragi a las ultimas votaziuns (NA als gieus olimpics, NA a la lescha da turissem) saja quai stà necessari da far quai, ha ditg Jürg Michel, il vicepresident da la cuminanza d’interess.
Novas vias, novas strategias
En pliras gruppas da lavur sajan els vidlonder d’elavurar novas vias, novas strategias. Cunquai che las discussiuns na sajan anc betg terminadas, hajan els era spustà la radunanza generala che fiss stada planisada la primavaira. Michel quinta dentant da pudair far la radunanza generala l’atun e da lura pudair preschentar là la nova strategia sco era ina persuna ch’è pronta da surpigliar il presidi.
L’anteriur president da l’ITG, Jon Domenic Parolini, ha stuì dar giu ses post perquai ch’el è vegnì elegì en la regenza grischuna.